Det ble spekulert på om lyden kunne skyldes ei underjordisk vannåre og være et forvarsel om ras, og geolog John Bernhard Rekstad ved Norges geologiske undersøkelse ble tilkalt for å undersøke saken. Han oppholdt seg ei natt på gården, men hørte ingen banking. Dyrene på gården hadde heller ikke vist tegn til uro i perioden da bankingen pågikk, og Rekstad mente det var påfallende at bankingen hadde opphørt samme dag som beboerne i huset hadde flyttet ut. Geologen fant ut at det var minst sju meter tykk leiravsetning under husene, men han konkluderte med grunnen var stabil og at det ikke var grunn til å frykte noe ras. Det var dessuten fast fjell og ingen vannårer mellom gården og Ellingsjøen, som lå i åsen ca. 700 meter unna, og heller ingen bekk like ved gården.